Staatsstrooss

Eng Staatsstrooss ass zu Lëtzebuerg de geleefegen Numm fir eng Strooss, déi op Käschte vum Staat gebaut an ënnerhale gëtt, sou wéi d'Autobunnen an d'Nationalstroossen, oder eng Strooss, déi am Laf vun der Zäit vum Staat iwwerholl gouf, a fir déi hie vun deem Moment un den Entretien mécht. Dat sinn zu Lëtzebuerg d'Chemin reprisen.

D'Verwaltung déi sech dorëmmer bekëmmert ass d'Administration des ponts et chaussées, am Volleksmond kuerz Ponts et chaussées oder Bauverwaltung genannt.

An der Legislatioun gëtt et den Ausdrock Staatsstrooss net. Do gëtt vun der Voirie de l'État geschwat, an dora sinn och aner Verkéiersinfrastrukturen déi dem Staat gehéiere mat abegraff déi net onbedéngt eng Strooss sinn, wéi z. B. Parkplazen, oder och Vëlospisten.